Sára Júlia

*Mégis*

A hegy tetején otthon vagyok.

Álmokból hálót fon körém az ég.

Egyszerre pirkad és suttog rám az alkony,

pókezüst a füst,

a kövek mind lehullott csillagok.

Hallgatok.

Bár szöget üt húsomba sok árulás,

és tudom, nekem nem jut már falat,

mégsem tud lelakatolni a kín,

nem morgok, nem harapok,

minden ütés inkább szabadulás,

némaság, sóhajtás, számadás -

ki elhagyott is, valahol ragyog.

Magányában is csillag, bár hideg.

Hazugságból nem épül glória.

Lophat magának csalfa időt,

araszolgathat falhoz lapulva,

a gyávaság örökké reszketeg,

miként az árvának sincs kihez szólnia.

Elnémul örökre.

Megfagy a vére, szíve.

Minden szava nyithatatlan lakat.

De mégis.

Én csókollak, ha te ütsz.

Nincs harminc ezüst.

Hitem ösvényt talál, utat vissza a hegyre,

felreppent, mint szárnyszegett madarat,

fészekbe és kegyelembe,

vacogva, dadogva bár a szavakat -

De mégis.

Kivakar magából a táj,

mint egy véres sebet.

Köröttem zavarodott angyalok.

Elbeszélgetünk, erről-arról,

valahol kinyitnak egy ablakot.

Beárad a fény.

A szívem sír, mégis kacagok.

Mert bár megkarcol a sors szüntelen,

mindig emelkedem, sosem zuhanok.